Isbjørnen Lars blev hentet til Aalborg Zoo fra Rostock i Tyskland i april. Allerede da den 21-årige bjørn lå i transportburet i Tyskland, spottede dyrepasser Katrine Christensen den dårlige tand, og forleden formiddag gik det så løs i Aalborg. Aalborg Zoos dyrlæge Trine Hammer Jensen havde samlet et hold af specialister. Chefdyrlæge Carsten Grøndahl fra Københavns Zoo skulle hjælpe med bedøvelsen og overvåge Lars under den tre en halv time lange seance. Dyrlæge Hanne Kortegaard fra Københavns Universitet, der er ekspert i tænder, stod for selve rodbehandlingen. De havde begge assistenter med. Selve tandbehandling gik planmæssigt. Hanne Kortegaard filede, borede og skyllede en hel del snask ud af tanden. Dyrepasser Frank Thomsen fik lov at snuse, og kunne konstatere, at det ikke lugtede "ret godt". Hullerne blev lukket godt og grundigt, og risikoen for bakterieangreb og betændelse blev elimineret. - Lars har haft nogle lidt underlige spisevaner. Det er ikke alt, han vil have. Vi ved ikke, om det hænger sammen med tanden, men det er under alle omstændigheder rigtig godt at få den lavet, sagde en taknemmelig Trine Hammer Jensen. Alle medvirkende stillede op uden beregning. I zookredse hjælper man hinanden, når man kan. Da Lars nu alligevel var sendt i drømmeland, fik han ordnet negle, som var mærkeligt hule og flossede. Der blev kippet pels, som skal analyseres, og der blev taget blodprøver for at undersøge hans almentilstand. Anæstesilæge Angela Mahdi fra Aalborg Universitetshospital hjalp med at tage blod ud fra både en dybereliggende vene og en arterie. - Det er min første isbjørn, og det er udfordrende, sjovt og hyggeligt, sagde hun. Senere på dagen skulle hun bedøve en hjertepatient på sygehuset. To poser blod fik en forsker Jean-Pierre Desforges fra Aarhus Universitet med sig hjem i en køletaske. - Vi bruger det som kontrolblod i forhold til prøver fra vilde isbjørne, der faktisk er mere forurenede end isbjørne i zoologiske haver, lød forklaringen fra forskeren. Blodet bliver analyseret i USA. I Aalborg Zoo håber man, at Lars og hunisbjørnen Malik kan avle unger, så selvfølgelig fik Lars også taget en sædprøve. Holdet kunne ved hjælp af et forstørrelsesapparat konstatere, at den 21-åriges sædceller stadig spræller. Efter tre en halv times moslen på operationsbordet, blev Lars båret tilbage i buret. Han fik en sprøjte og kom noget groggy på benene igen.

Referat:
Aalborg Zoo havde besøg af stort specialisthold, der lavede rodbehandling på Lars. Han fik også klippet negle og tappet både blod og sæd.